-غفن نامن اجروحي
===غفن نامن اجروحي===
غفن نامن اجروحي وفززت ذكراك
على جروحي بعد مايرهم المرهم
الك چانت گبل لهفات من الگاك
هسه انه امنشوفك ابد ما اهتم
حلو تمشي اتغنج والحسن غراك
الليل شگد حلو وينكره لو ظلّم
داريتك غصن حد ما كبرت ارعاك
ثمراتك علن واليوصلك يحلم
عليمن جايني بيا جرح من ذكراك
تذكرني بجروح البيها تنزف دم
حاسبها لعب من ترجع اتلگاك
وارد ابني حلم يم حايط مهدم
يا نهر اعله شفتي وما وصلت اشفاك
اثاريته سراب بشفتي ململم
روح ابچي ندم رد دمعك الرداك
بس يمي بعد متهزني من تندم
اشد گلبي بحجر لو راد يتعناك
واربطه اعله الصبر بالگوه لو صمم
ضنيتك الي وبس انه من الگاك
تاخذني بحنانك ع الصدر انظم
اثاريتك مضيف اتضيف المراك
وهوايه بمضيفك بالهوى تلتم
نهر چنت انه اضنك تكّرم لينخاك
مو خدعت سراب اوصلك وتنطم
جرح كلبي ثلم والثلم ما ينحاك
رگعه يريدله شيحوكه المثلم
ومن طبت ونسيته جاي يترجاك
يكلبي الامربيدك جاي يتظلم
رد يطلب الرحمه والقرار وياك
تريد انته تظلمه تريد بيه ترحم